‘Terreur-tweeling’-saak nog nie gereed vir verhoorEen van die foto’s wat deur die staat by die hof ingedien is in die Thulsie-tweeling se hofsaak. Die Johannesburgse hooggeregshof het Woensdag gehoor dat die verhoor van Brandon-Lee en Tony-Lee Thulsie, die tweeling wat van terreurmisdade beskuldig word, nog nie gereed is om te begin nie. Die twee het Woensdag in swart Moslem-kleredrag in die beskuldigdebank verskyn. Staatsaanklaer Chris MacAdam het gesê dat bewysstukke van ander lande steeds uitstaande is. Die tweeling is al sedert hul inhegtenisneming in Julie 2016 in aanhouding op aanklag dat hulle terreuraanvalle beplan het op verskeie Joodse instansies in Suid-Afrika asook individue. Hulle was 23 jaar oud toe hulle in hegtenis geneem is. “Ons sal op ŉ punt moet kom waar ons nie meer enige vertragings kan aanvaar nie,” het MacAdam gesê. MacAdam het aan regter Raylene Keightley gesê die staat is besig om ŉ lys op te stel oor hoeveel bewysstukke elkeen van die staat se getuies aan die hof gaan verskaf. Keightley het daarna die saak tot 31 Julie uitgestel vir verdere voorverhoorverrigtinge. Die beskuldigdes bly in aanhouding. MacAdam het in April 2017 gesê hy het ŉ klagstaat in sy besit met 12 aanklagte teen die Thulsie-tweeling. Die klagstaat van 13 bladsye toon dat die tweeling glo by ISIS wou aansluit en terreurmisdade wou uitvoer met onder meer vuurwapens, plofbare materiaal en selfs gif. Jonathan Shapiro (die spotprentkunstenaar Zapiro), Roy Topol (ŉ Joodse Suid-Afrikaanse beleggingsbestuurder) en die King David High School is as teikens vir die aanvalle gelys. Daar word beweer dat Tony-Lee in Augustus 2015 in ŉ reeks telegramboodskappe met Abu Fidaa van ISIS gekommunikeer het. Hy is glo tydens die gesprekke beveel om die “beste teikens” wat Amerikaanse, Britse en Franse belange in Suid-Afrika insluit te kies. Dit sluit verskeie ambassades en lughawens in. Hy is glo ook beveel om die spotprenttekenaar Zapiro dood te maak wat die “Messenger of Allah”-spotprent geteken het. Lees alle vorige berigte oor die Thulsie-tweeling op Maroela Media. Brandon-Lee en Tony-Lee Thulsie (Foto: Via ANA)